Studielenings: Hoekom, hoe, en waar? | Maroela Media
Meeste van ons is deeglik bewus daarvan dat tersiêre studies werklik duur is. Nie net beloop klasgelde duisende rande per jaar nie, maar verblyf, kos, en boeke laat die hele spul amper onmoontlik lyk. Baie van ons se ouers kan nie noodwendig hierdie kostes dek nie, of ten minste dit nie ten volle dek nie. In plaas daarvan om op te gee op hul drome, neem baie jongmense dan studielenings uit.
'n Studielening is 'n lening wat jy as student by 'n bank of finansiële instansie uitneem, en wat jy dan eers begin terugbetaal sodra jy begin werk.
Ons het so bietjie gaan rondsnuffel op van die grootste banke in die land se webwerwe, om te bepaal hoe presies studielenings werk. Hier is 'n paar belangrike punte:
Wie neem die lening uit?
Volgens Absa se tuisblad moet die lening deur 'n ouer, voog, of deeltydse student wat 'n inkomste verdien uitgeneem word. Die voltydse student kan dus nie self hierdie skuld maak nie. Standard Bank vereis dat die persoon wat die lening uitneem meer as R5 000 per maand verdien, vir Absa is dit slegs R3 000 per maand, en vir FNB is dit meer as R6 000 per maand.
Waarvoor kan geld alles geleen word?
FNB stel dat geld geleen kan word vir klasgelde, boeke en toestelle, toerusting en verblyf. By Absa kan geld ook vir hierdie vier goed: klasgelde, boeke, elektroniese toestelle en nodige toerusting, geleen word.
Dit is belangrik om in ag te neem dat geld nie sommer in jou eie rekening betaal gaan word nie, maar reguit aan die universiteit, kollege, of verblyfkompleks oorbetaal sal word.
Hoe en wanneer betaal ek die lening terug?
Volgens Standard Bank se webblad sal voltydse studente eers die lening begin terugbetaal sodra hul studies klaar is. Gedurende die studies moet die persoon wat die lening uitneem, dus die ouer of voog, egter reeds die maandelikse rente en diensfooie betaal. Hierdie betalings sal gehef word teen die ouer of voog se rekening. Indien jy nie dadelik werk kry ná jou studies nie, sal daar 'n grasieperiode wees, en ook as jy eers 'n diensjaar of internskap moet doen of 'n kandidaatskap moet voltooi. Deeltydse studente betaal reeds terwyl hulle studeer. Indien jy jou studies nie voltooi nie, moet jy dadelik begin terugbetaal.
Om te studeer kan 'n mens werklik 'n voorsprong gee in die lewe, en 'n belegging in kennis is 'n belegging in die toekoms. Moenie toelaat dat 'n tekort aan befondsing in jou pad staan nie!
*Hierdie artikel is ook te sien op Solidariteit Jeug se webwerf
Baie bolangse artikel, veral as daar net op webwerf info staatgemaak word. Wat van die terugbetalingstydperk en die rentekoers? Bestee asb meer tyd en doen n volledige ontleding. Doen ook sommer n opvolgstorie oor die nagmerrie van gratis studiehulp (geld) aan sekeres wat oud-pres Zuma laasjaar in sy onbesonnendheid aangekondig het toe hy teen die toue was.
Klink baie maklik , maar ons sit met n derde jaar student , en kon tot nog nerens n studielening kry nie …. Ons kan n lening hoogstens vir die helfde van die geld kry , so ons is terug in Transvaal !!!!